http://ca.wikipedia.com/

1. Què és Viquipèdia?

Viquipèdia és un lloc web que permet als internautes la creació d’enciclopèdies en diverses llengües. La Viquipèdia catalana permet la creació d’una enciclopèdia en català.

Aquesta enciclopèdia constarà d’un nombre il·limitat de pàgines, una per a cada concepte definit. El sistema permet de fer bots des d’un mot enllaçat a la pàgina corresponent: l’autor (o autors) de cada pàgina és qui decideix d’enllaçar o no un mot determinat del text d’una pàgina amb una altra pàgina.

2. Fiabilitat

Si un usuari introdueix informació incorrecta o tendenciosa, sempre n’hi haurà un altre que la podrà esmenar.

3. Seguretat

Per tal de fer ineficaços els sabotatges, el sistema guarda totes les edicions que es van fent d’una pàgina, les quals es poden recuperar fàcilment, si cal.

4. Pàgines especials

4.1. Pàgina d’acollida:

És la que apareix en entrar al web. Hi ha uns mots de benvinguda i un índex temàtic de matèries des del qual es pot accedir als diferents apartats de l’enciclopèdia.

4.2. Llistat de canvis recents:

Permet de saber les darreres modificacions que s’han fet a l’enciclopèdia. D’aquesta manera tots els viquipedistes (ususaris de Viquipèdia) les poden retocar quan encara són recents, si ho consideren oportú.

4.3. Pàgines de discussió:

Serveixen per debatre qüestions polèmiques amb els altres viquipedistes, intercanviar punts de vista, etc. I sobretot és molt important per consensuar criteris generals de funcionament. Per la meva experiència personal, he de dir que l’obtenció del consens és molt fàcil, no he conegut cap viquipedista repatani.

5. Buscador

El sistema disposa d’un eficaç buscador que –donat un mot determinat- permet de trobar en quines pàgines apareix.

6. Mètode de treball

En general els viquipedistes acostumem a treballar en les pàgines recents, tot i que això no cal que sigui així forçosament. Com és obvi, cada viquipedista s’especialitza en la matèria que més coneix o que més li agrada. Si en algun punt té alguna llacuna de coneixement, només cal que no n’escrigui res: algú altre ja ho completarà.

7. Altres qüestions:

7.1. No s’hi accepta el plagi d’obres de consulta preexistents: els redactats els han de fer els viquipedistes a partir dels seus propis coneixements.

7.2. Des de la pàgina d’inici es pot accedir a les diverses viquipèdies en altres llengües.

7.3. Actualment la Viquipèdia catalana funciona amb un programa molt antiquat, que –entre altres mancances- no permet incloure imatges i gràfics a les pàgines. Tanmateix, em consta que hi ha viquipedistes que treballen per aconseguir que aquesta situació canviï ben aviat i puguem disposar del programari més eficient de què gaudeixen algunes viquipèdies en altres llengües.

Josep Maria Virgili

Montbrió del Camp, 4 de juny del 2003

Josep Robrenyo i Tort

2003-06-03T10:03:00